**ТЕМА: Светът на богатството и моралната разруха в романа „Тютюн“ (10. клас, общообразователна подготовка)**

**1. Вид на урока – урок за нови знания**

**2. Продължителност на урока – 1 астрономически час, 23.03.2021г., 13.30ч., Microsoft Teams, присъединяване с код dwr81qn**

**3. Цели и задачи на урока:**

А) образователни

* Да се развият социокултурните и литературните компетентности у учениците, свързани с литературните процеси в българската литература след Втората световна война;
* Да се развият уменията за анализ и интерпретация на художествени откъси;
* Да се осмисли ролята на традиционни мотиви от художествената словесност в конкретната творба и ролята им при изграждането на мащабното платно на периода между двете войни;
* Да се усвоят знания за символи, теми и мотиви в романа;
* Да се изградят изчерпателни характеристики на главните герои, за да се осмисли светът на богатството в книгата;
* Да се осмисли психологизмът като основна черта в повествователния модел на Димов;

Б) възпитателни

* Да се оформи отношение към нравствената проблематика и ценностите в съвременното общество на базата на съпоставката с литературните герои;
* Да се оформи читателски вкус чрез положително или отрицателно отношение към разказвателните техники на писателя;

В) развиващи

* Да се изградят навици и умения за самостоятелно учене;
* Да се развие креативното мислене у учениците чрез работа по проектна задача;
* Да се изградят умения за анализ и синтез, за търсене и подбор на информация, за работа с различни източници, за подбор на аргументи при изразяване на лично мнение, както и повишаване на дигиталната култура у учениците, необходима за работа в електронна среда.

**4. Методи на работа:** Беседа, дискусия, упражнения чрез електронни ресурси в Learning Apps.org, представяне на проектна работа чрез клип, презентация, рефлексия, използване на материали за онагледяване (таблици, вен-диаграми, графични модели) при спазването на принципите за достъпност, системност и нагледност.

**5. Опорни понятия в урока** – роман, символ, мотив, завръзка, кулминация, развръзка, персонажна система, похвати за изграждане на художествен образ, психологизъм, всевиждащ повествовател-съдник, морално-етични понятия.

**6. Ход на урока**

* **Начална педагогическа ситуация** – Учениците вече са се запознали с биографични сведения за автора, с историята на творбата, със сюжетните особености и повествователните техники. Затова в началото се актуализират знанията за текста и автора чрез подготвени интерактивни упражнения в приложението **Learning Apps.org.** Задачите са за дописване на твърдения с избор на верен отговор, за свързване на герой с цитат от творбата, за групиране. Време за осъществяване на проверката **5 минути.**
* Следва **преход към темата за часа** чрез припомняне на основните теми и метафорични образи в романа, които учениците също познават – мотив за пътя, темата за античността, символно натоварения образ на тютюна и „Никотиана“ като метафора на разпада и разрухата. Чрез презентация и въпроси се изясняват вече коментираните проблеми. **Време за работа 5 мин.** Учителят осъществява прехода към урочната тема и идеята да се **разтълкува светът на богатството чрез ключовите мотиви в романа**.
* **Същинска педагогическа ситуация**

Тя може да се осъществи в два основни времеви отрязъка. Първият трябва да даде възможност на учениците да се запознаят с ключовите мотиви, чрез които може да се възприеме светът на богатите в романа. Чрез презентация се показват мотивите, върху които учениците са работили самостоятелно за домашна работа. Ученически екипи от по двама души последователно споделят своите наблюдения и изводи върху подбрани откъси от романа, които учителят е предоставил на учениците. Изискването към изпълнението на задачата е да се намери подходящ увлекателен и привличащ вниманието начин за споделяне на мненията и изводите (клип, филмче, презентация, таблица и пр.) Всеки от екипите има до 2 минути, за да представи мотива. Представят се следните мотиви:

* Мотив за тримата братя и златната ябълка;
* Мотивът за отровата;
* Мотивът за болестта;
* Мотивът за безплодието;
* Мотивът за студенината;
* Мотивът за отчуждението;
* Мотивът за самотата;
* Мотивите за животинското и за безсмислието на битието.

Времето за дискутиране и разсъждения е **до 20 мин.** общо.

* След изслушването на учениците учителят прави изводи, като се свързват тези мотиви с образа на пътя, по който главните герои от света на богатите вървят. Така плавно се преминава към изследването на образите на главните герои – Ирина и Борис, за да се очертае концепцията на Димов за света и човека. Така се преминава към **втория основен времеви отрязък**, в който чрез основните мотиви и знанията за изграждане на художествен образ ще се очертаят измеренията на **главните художествени образи** – Ирина и Борис. Учителят задава като отправна точка за синтезиране на наблюденията три сюжетни момента, спрямо които ще се изследват качествата и поведението на героите:
* Образите на Борис и Ирина в началото на пътя (първата им среща);
* Борис и Ирина след раздялата;
* Новото начало в общия път на Борис и Ирина – пътят към деградацията и смъртта.

На учениците предварително са възложени задачи за работа с конкретни откъси от романа. Три екипа изследват художествените образи и представят своите изводи пред съучениците си. Време за представяне на наблюденията- до **5 мин.** за всеки екип.

* Следващата **учебна ситуация** е свързана с **обобщаване и систематизиране на изложените литературоведски наблюдения** и с опит да се изгради пирамида на ценностите за всеки от главните герои – Борис и Ирина. Учителят прави междупредметна връзка с предметите от философския цикъл и представя на учениците **модела на Маслоу**. След това ги провокира те сами да наредят ценностите на Ирина и Борис, като се аргументират с подходящи примери. **Учениците представят своите схеми, модели, в които са степенували стремежите на героите. 5 мин.**
* **Опит за рефлексия** – На учениците се дава възможност да направят междутекстови паралели, като сравнят пътя на героите от света на богатите и „Приказка за стълбата“ на Смирненски, както и героинята Ирина с Ема Бовари от романа на Флобер. В предварително подготвени вен-диаграми учениците вписват общите и различните моменти. Паралелката е разделена на две групи, като всяка група разсъждава върху една от предложените съпоставки. Коментират литературни явления, съпоставяйки автори от българската литература. **Време за изпълнение – 5 минути.**
* Финална учебна ситуация – учителят обобщава всички направени изводи и провокира с въпроса „*Има ли в съвременния свят герои като Ирина и Борис?“.*

На учениците се дава възможност да споделят личен опит, да аргументират собствена теза, да изразят отношение към нравствената проблематика. **Време за изказвания: 5 мин.**

* Поставят се оценки въз основа на участието на учениците и активността им. Задава се като домашна работа за следващия час да се представи чуждият свят чрез герои като фон Гайер, Лихтенфелд, Прайбиш.

**Общо време за предвидените учебни ситуации и активности: 60 мин.**

Кратка обосновка на учителя: Обучението по литература в последния клас на гимназиалното образование е предизвикателство за учителя по няколко причини. Първо, предстои на зрелостниците да покажат комплекс от знания и умения, усвоени през годините, на най-важния си изпит – зрелостния, т.е. необходимо е да демонстрират съвкупност от компетентности, натрупани в часовете по предмета БЕЛ, така, че резултатите да бъдат удовлетворяващи за всички страни в учебния процес. Второ, мотивирането на учениците в последната година на обучение става все по-трудно, защото повечето от тях вече са избрали бъдещия си път на реализация и знаят, че резултатът от държавния зрелостен изпит може и да не е решаващ. Трето, по учебна програма изучаването на едни от най-провокиращите и сложни литературни творби (на Д. Димов и Д. Талев) обикновено се реализира месец преди завършването на учебната година, т.е. този период съвпада с полагане на предварителни изпити в избрани университети, подготовка за кандидатстване в чужбина, избор на втори държавен зрелостен изпит и други емоционални събития, което автоматично превръща учениците в неактивни субекти в учебния процес. А изучаването на големи по обем повествователни творби е най-трудно и провокативно. Често учителят е изправен пред необходимостта да повишава мотивацията на зрелостниците и да търси начини за реализирането на образователните стандарти на ниво учебна програма. Четвърто, вече почти година осъществяваме обучение в електронна среда от разстояние, при което все по-трудно става осъществяването на връзката учител-ученик и се налага да се използват методи, похвати и средства, които да мобилизират учениците, да ги поставят в активната роля на изследователи, коментатори, откриватели и партньори в учебния процес. Затова на Вашето внимание предлагам примерен вариант за провеждането на урок за нови знания върху творбата „Тютюн“ в електронна среда.